《题梅山》
宋代·范仁仲

袖凛摧奸剑拂霜，奈何不报疏三章。
南昌一尉孤忠日，西汉诸王百沸汤。
便觅赤松为伴去，何求青史把名扬。
想疑九转丹成后，愤吐精衷诉玉皇。
说到神仙事渺茫，寿春亘古此灵场。
松边白隐千年鹤，岭外红拖几夕阳。
霞驭月寒时弄影，斗坛风冷夜闻香。
先生不必真人号，自与乾坤共久长。